
Akciókutatás a hátrányos helyzetű és halmozottan hátrányos helyzetű óvodáskorú gyermekek fejlődésére irányulva egy mozgásfejlesztési módszer aspektusából

Pályamunkám elméleti hátterében a hátrányos- és halmozottan hátrányos helyzet helyzetét tárom fel hazai és nemzetközi viszonylatban (Monika, 2023), majd a gyermekvédelmi szakellátás elsődleges és másodlagos nevelési színterét mutatom be (Bronfenbrenner, 1994; Tóthné, 2024). Az óvodáskorú gyermekek fejlődése, főként motoros- és kognitív fejlődés kapcsolata összefoglalásra kerül szakirodalmak segítségével (Goddard, 2009; Herendi, 2018).
A kutatás helyszínéül a Jászfelsőszentgyörgyi Óvodát választottam, az akciókutatás során a kísérleti csoportot és kontroll csoportot hoztam létre. Mindkét csoportnál 2023. szeptemberében végeztem bemeneti mérést, saját fejlesztésű mérőeszközzel. A kísérleti csoportnál 6 hónapon át az Izgő-mozgó mozgásfejlesztő tornát alkalmaztam, amely 2024. februárjában ért véget. A csoportoknál kimeneti mérést, a kísérleti csoportnál pedig DIFER-teszt kimeneti mérést is végeztem.
Hipotéziseim szerint (1) az Izgő-mozgó mozgásfejlesztő torna alkalmazása során a kontroll és kísérleti csoport fejlettségi mutatói összességében szignifikáns eltérést mutatnak. (2) A kontroll csoportban lévő hátrányos- és halmozottan hátrányos helyzetű gyermekek mozgásfejlődése kisebb mértékű, mint a kísérleti csoportban lévő hátrányos- és halmozottan hátrányos helyzetű gyermekek mozgásfejlődése. Továbbá (3) mozgásfejlesztő torna alkalmazásával a DIFER teszt eredményei közel azonos eredményt mutatnak a kísérleti csoport gyermekeinek kimeneti eredményeinek terén.
A csoportok által elért fejlődést, a köztük lévő eltérést matematikai-és statisztikai vizsgálatokkal (kétmintás T-próba, korreláció vizsgálat, Pearson féle korreláció p<0.05 és p<0.01 szinteken) bizonyítottam. Kvalitatív módszerként a két csoportból 1-1 gyermeket kiválasztva esettanulmányt készítettem.
Elmondható, hogy a kontroll- és kísérleti csoport fejlettségi mutatói összességében szignifikáns eltérést (p=0,78) mutatnak (H1), a kísérleti és kontroll csoport hátrányos helyzetű és halmozottan hátrányos helyzetű gyermekeinek kimeneti szórásai közt nincs különbség (p=0,58) (H2). Az Izgő-mozgó mozgásfejlesztő torna kimeneti mérése és a DIFER-teszt kimeneti mérésének eredményei közt erős korreláció mutatkozott (0,82) (H3).
Megállapítható, hogy a kutatás kitűzött célja megvalósult, az Izgő-mozgó mozgásfejlesztő torna alkalmazásával a gyermekek fejlődési mutatói pozitív irányú és komplex képet mutattak, mely indokolja a mozgásfejlesztő módszer létjogosultságát a hátránykompenzáció és egyéni fejlesztés érdekében.



